
Abda község Önkormányzat képviselő - testületének
22/2006. (VIII.31.)
 r e n d e l e t e
az abdai kitüntető címek, díjak alapításáról és adományozásának rendjéről
(egységes szerkezetbe foglalva a 32/2006.(XI.30) rendeletmódosítással)

I.

1. § Abda község Önkormányzata a helyi önkormányzatokról szóló, többször módosított 1990. évi LXV. törvény 1. § (6) bekezdés a) pontjában, valamint a Magyar Köztársaság kitüntetéseiről szóló 1991. évi XXXI. törvény 7. § (1) bekezdésében kapott felhatalmazás alapján a település szolgálatában kiemelkedő érdemeket szerzett személyek méltó elismerésben részesítése érdekében, valamint azért, hogy személyüket és cselekedetüket megfelelőképpen értékelje és példaként állítsa a jelen és utókor elé az alábbi kitüntető címet, illetve díjakat alapítja:

a) Abda Érdemes Polgára cím 
b) Abdáért Életmű díj 
c) Abdáért díj
d) Abda Év Embere díj

II. 

Abda Érdemes Polgára
2. § (1) Az „Abda Érdemes Polgára” cím adományozható annak a köztiszteletben álló magyar vagy külföldi állampolgárnak, aki Abda község és polgárai számára, a község fejlődése, gyarapodása és hírnevének öregbítése érdekében kiemelkedő tevékenységet végzett és méltó arra, hogy személyével Abdát képviselje.

(2) Az „Abda Érdemes Polgára” címmel külön erre a célra készített érdemes polgári oklevél, emlékérem és emléktárgy jár, melynek értéke maximum 100 000 Ft lehet.

(3) Az érdemes polgári oklevél a község címerén kívül tartalmazza a kitüntetett személy nevét, foglalkozását, az adományozás okát és keltét, valamint a polgármester aláírását és pecsétjének lenyomatát.

(4) Az emlékérem aranyozott és a község színeiből álló szalagon függ. Egyik oldala a község címerét ábrázolja, a másik oldalára pedig a kitüntetett személy nevét és az adományozás évét vésik.

(5) A kitüntetett személy nevét és az adományozás évét az Érdemes polgárok Könyvében kell megörökíteni.

(6) A kitüntetett személy
a) meghívandó a község ünnepségeire vagy egyéb kiemelkedő rendezvényeire, 
b) élete végéig díjtalanul látogathatja Abda község Önkormányzatának valamennyi művelődési és sport intézményét, valamint ilyen jellegű rendezvényeit.
c) jogosult a címet aláírásainál és egyéb kitüntetései között feltüntetni.

III.

Abdáért Életmű díj

3. § (1) Az „Abdáért Életmű díj” adományozható annak a magyar vagy külföldi állampolgárnak, aki kulturális, művészeti, közoktatási, egészségügyi, szociális, igazgatási, településfejlesztési, gazdasági, sport vagy egyéb területen több éven keresztül kiemelkedő munkát végzett, munkájával hozzájárult Abda község jó hírnevének öregbítéséhez, továbbá maradandó értéket teremtő munkája és példamutató emberi magatartása miatt egyébként köztiszteletben áll.

(2) Az „Abdáért Életmű díj” címmel külön erre a célra készített díszoklevél és emléktárgy jár, melynek értéke maximum 60 000 Ft lehet.

(3) Az „Abdáért Életmű” díjat évente több személynek lehet adományozni.

A díszoklevélen fel kell tüntetni, hogy a kitüntetett milyen területen ért el kimagasló eredményeket.

(4) A kitüntetett személy
a) meghívandó a község ünnepségeire vagy egyéb kiemelkedő rendezvényeire, 
b) élete végéig díjtalanul tátogathatja Abda község Önkormányzatának valamennyi művelődési és sport intézményét, valamint ilyen jellegű rendezvényeit.

IV.

Abdáért díj

4. § (1) Az „Abdáért díj” adományozható annak a magyar vagy külföldi állampolgárnak, aki kulturális, művészeti, közoktatási, egészségügyi, szociális, közigazgatási, településfejlesztési, gazdasági, sport vagy egyéb területen kiemelkedő munkát végzett, munkájával hozzájárult Abda község jó hírnevének öregbítéséhez, továbbá maradandó értéket teremtő munkája és példamutató emberi magatartása miatt egyébként köztiszteletben áll.

(2) Az „Abdáért” díjjal külön erre a célra készített díszoklevél és emléktárgy jár, melynek értéke maximum 50 000 Ft lehet.

(3) Az „Abdáért” díjat évente több személynek lehet adományozni az alábbi kategóriákban:
a) Abdáért Közigazgatási díj 
b) Abdáért Pedagógiai díj 
c) Abdáért Egészségügyi díj 
d) Abdáért Szociális díj
e) Abdáért Kulturális díj 
f) Abdáért Művészeti díj
g) Abdáért Civil Társadalmáért díj 
h) Abdáért Sport díj
i) Abdáért Településfejlesztési díj 
j) Abdáért Vállalkozói díj
k) Abdáért Ipari díj
l) Abdáért Mezőgazdasági díj 
m) Abdáért Vendéglátóipari díj 
n) Abdáért Kereskedelmi díj

(4) A kitüntetett személy
a) meghívandó a község ünnepségeire vagy egyéb kiemelkedő rendezvényeire, 
b) élete végéig díjtalanul látogathatja Abda község Önkormányzatának valamennyi művelődési és sport intézményét, valamint ilyen jellegű rendezvényeit.

V.

Abda Év Embere díj

5. § (1) Az „Abda Év Embere” díj adományozható annak a magyar vagy külföldi állampolgárnak, aki az adományozás évében valamely jelentős eredményt hozó munkájával mind a településen belül, mind országosan vagy nemzetközi viszonylatban olyan általános elismerést szerzett, amely hozzájárult Abda község jó hírnevének öregbítéséhez, továbbá maradandó értéket teremtő munkája és példamutató emberi magatartása miatt egyébként köztiszteletben áll.

(2) Az „Abda Év Embere” díj külön erre a célra készített díszoklevél és emléktárgy jár, melynek értéke maximum 50 000 Ft lehet.

(3) Évente egy „Abda Év Embere” díj adományozható akár megosztva is. Megosztott cím esetén a (2) bekezdés szerinti díj minden adományozottat megillet.

(4) Az „Abda Év Embere” díj tulajdonosa, az adományozástól számított egy évig díjtalanul látogathatja Abda község Önkormányzatának valamennyi művelődési és sport intézményét, valamint ilyen jellegű rendezvényeit.

VI.

Az adományozás rendje

6. § (1) Az 1–5. §‑ban foglalt díjakat, illetve címet, az abdai templom felszentelésének napjára, valamint a község jelenlegi helyére történő átköltözés emlékére minden évben, a községi búcsúval egy időben augusztus 20-i ünnepség keretében kell átadni.

 (2) a) A díjak és a cím odaítélését és átadását megelőző eljárás lefolytatására a képviselő-testület jogosult.
(3) A díjak és a cím adományozására a képviselő – testület részére minden év január 31-ig valamennyi Abdán élő választópolgár, a községben működő politikai és társadalmi szervezet jogosult javaslatot tenni.

(4) A határidő után előterjesztett javaslatot a következő adományozási évben a képviselő - testület figyelembe veheti.

(5) A javaslatot írásban kell előterjeszteni, és tartalmaznia kell részletes indokolásként a 2. § (1), 3. § (1), 4. § (1) és az 5. § (1) bekezdésekben leírt adományozási feltételeknek való megfelelőséget.

(6) A javaslatok előkészítésével és egyéb kapcsolatos ügyviteli teendőket a körjegyző látja el.

VII.

A díjak, illetve a cím visszavonása

7. § (1) A 2–5. §‑ban foglalt díjak, illetve díj visszavonható, ha az elismerésben részesített személy arra érdemtelenné válik.

(2) Érdemtelen különösen az, akit bíróság a közügyek gyakorlásától jogerősen eltiltott.

(3) A visszavonás módjára a 6. §‑ban foglalt szabályokat kell megfelelően alkalmazni.
VIII.
8. § Ez a rendelet 2007. január 1-én lép hatályba. 


           Somogyi György




Weller Tamás



polgármester




    körjegyző
Kihirdetve: Abdán, 2006. augusztus 31-én.

    körjegyző
� Módosította a 32/2006.(XI.30) rendelet 1.§-a. Hatályos: 2007. január 01-jétől.

